Virallinen lehti nro C 279 , 01/10/1999 s. 0215



B4-0430, 0431, 0433 ja 0435/99 Päätöslauselma transatlanttisesta talouskumppanuudesta ja EU:n ja USA:n kauppakiistasta, erityisesti hormoneista, banaaneista ja lentokoneiden äänenvaimentimista Euroopan parlamentti, joka - ottaa huomioon Madridissa 3. joulukuuta 1995 hyväksytyn uuden transatlanttisen toimintaohjelman (NTA) sekä sen liitteenä olevan EU:n ja Yhdysvaltojen yhteisen toimintasuunnitelman, - ottaa huomioon 16. joulukuuta 1996, 28. toukokuuta ja 5. joulukuuta 1997, 18. toukokuuta ja 18. joulukuuta 1998 pidettyjen EU/USA-huippukokousten tulokset sekä aikaisemmat korkean tason työryhmän raportit, - ottaa huomioon WTO:n paneelin 18. elokuuta 1997 esittämän raportin EY:n toimenpiteistä, jotka koskevat lihaa ja lihatuotteita (hormonit) ((WT/DS26/R/USA, USA:n valitus, ja WT/DS48/R/CAN, Kanadan valitus.)), sekä WTO:n riitojenratkaisuelimen tulokset molempien valitusten suhteen ((WT/DS26/AB/R ja WT/DS48/AB/R, riitojenratkaisuelimen päätös 13.2.1998.)), - ottaa huomioon WTO:n paneelin 12. huhtikuuta 1999 esittämän raportin banaanien tuontia, myyntiä ja jakelua koskevasta EU:n järjestelmästä, - ottaa huomioon «riitojen ratkaisusta annettuja sääntöjä ja menettelyjä koskevan sopimuksen», joka on liitetty monenvälisten kauppaneuvottelujen Uruguayn kierroksen tulokset sisältävään päätösasiakirjaan, - ottaa huomioon komission ehdotuksen asetukseksi muunnetuista siviilikäytössä olevista ääntä hitaammin lentävistä suihkukoneista (KOM(98)0098), - ottaa huomioon 18. marraskuuta 1998 antamansa päätöslauselman Euroopan unionin ja Yhdysvaltain välisestä «transatlanttisesta talouskumppanuudesta» ((EYVL C 379, 7.12.1998, s. 94.)) sekä 11. helmikuuta 1999 antamansa päätöslauselman EU:n ja Yhdysvaltojen välisestä banaaniriidasta ((Kyseisen istunnon pöytäkirja, osa II, kohta 19.)); Transatlanttinen talouskumppanuus 1. Pahoittelee syvästi sitä, että Yhdysvaltojen ja Euroopan unionin välisiä kiistoja ei ole onnistuttu ratkaisemaan niiden välisten etuoikeutettujen suhteiden puitteissa ja että nämä kiistat on pitänyt viedä WTO:n riitojenratkaisuelimeen; 2. Korostaa, että kauppakiistat koskevat vain vähäistä osaa (noin 2 %) transatlanttisista taloussuhteista eikä niiden pitäisi jättää varjoonsa tämän suhteen myönteisiä näkökohtia; 3. Korostaa, että nopea edistyminen on tärkeää, kun transatlanttista talouskumppanuutta koskevassa lausunnossa ja toimintasuunnitelmassa määritellyt uudet lähestymistavat pannaan täytäntöön; muistuttaa, että EU ja USA ovat viimeksi mainitun asiakirjan pohjalta sitoutuneet vahvistamaan ponnistelujaan kahdenvälisten kauppakysymysten ja -kiistojen ratkaisemiseksi osana vuoden 1995 uuden transatlanttisen esityslistan luottamuksen rakentamisprosessia; 4. Viittaa edellä mainittuun 18. marraskuuta 1998 antamaansa päätöslauselmaan, jossa uusien WTO-neuvottelujen johdosta katsottiin, että olisi pyrittävä EU:n ja USA:n yhteisiin lähestymistapoihin, mukaan luettuna erityisesti täsmällinen vuoropuhelu riitojen sopimisesta, yleisestä pysähtyneisyydestä, WTO-sopimusten täytäntöönpanosta, palveluista, maataloudesta, kaupan helpottamisesta, teollisuustuotteiden tulleista, kaupan teknisistä esteistä, henkisestä omaisuudesta, investoinneista, kilpailusta, julkisista hankinnoista, kaupasta ja ympäristöstä, WTO:n jäsenyydestä, kehitysmaista, elektronisesta kaupankäynnistä ja keskeisistä työmarkkinastandardeista, sanotun kuitenkaan vaikuttamatta kaikkien WTO-jäsenten kanssa käytävien tulevien neuvottelujen tuloksiin; 5. Katsoo, että erityisesti viimeaikaisten kiistojen valossa riitojenratkaisumenettelyjen selkeyttäminen on ensisijaisen tärkeää sekä EU:n ja USA:n kahdenvälisissä suhteissa että uuden WTO-kierroksen puitteissa; 6. Kiinnittää huomiota siihen, että Atlantin molemmilla puolilla tietyt arat ja perinteiset kuluttajien edut ja mieltymykset, mukaan luettuna kulttuuriset ja sosiaaliset elementit, ovat merkittävässä asemassa ja että ne olisi otettava huomioon uudessa monenvälisen kaupan sääntelyssä; kehottaa lisäksi komissiota varmistamaan keskeisten työmarkkinastandardien ja ympäristöä koskevien vähimmäisstandardien sisällyttämisen WTO-neuvotteluihin; 7. Kehottaa komissiota laatimaan selvityksen transatlanttisen talouskumppanuuden toimintasuunnitelman tuloksista erityisesti suhteessa elintarvikkeiden turvallisuutta koskevaan «varhaisen varoituksen järjestelmään»; 8. Kehottaa komissiota valmistelemaan työkonferenssin, jossa käsitellään elintarvike- ja terveyskysymyksiä ja johon osallistuu poliittisten elinten ja tiedeyhteisön edustajia Atlantin molemmilta puolilta; 9. Pyytää komissiota nopeuttamaan käynnissä olevia tutkimuksia mahdollisuudesta perustaa korvausjärjestelmä, jossa maksettaisiin rahaston kautta korvauksia eurooppalaisille yrityksille, jotka ovat kärsineet toimintaansa liittymättömien taloudenalojen kauppakiistoista, ja vaatii sitä ehdottamaan neuvostolle ja parlamentille asiaan liittyviä konkreettisia toimia; 10. Korostaa, että parlamentin ja Yhdysvaltain kongressin välistä parlamentaarista yhteistyötä on huomattavasti vahvistettava ja että perustana on käytettävä suhteista Yhdysvaltoihin vastaavan nykyisen valtuuskunnan kokemuksia ja «transatlanttista lainsäädännöllistä vuoropuhelua», joka sisältää lisäyhteyksiä kyseisten parlamentaaristen valiokuntien välillä; 11. Pitää laittomana Yhdysvaltojen pakotteiden soveltamista takautuvasti ja tukee komissiota sen Maailman kauppajärjestössä käynnistämissä toimissa Yhdysvaltoja vastaan Yhdysvaltojen yksipuolisten pakotepäätösten vuoksi sekä Yhdysvaltojen kaupankäyntiä koskevan lain 301 osastoa vastaan; 12. Korostaa siksi, että parlamentin on osallistuttava aiheellisin menettelyin kesäkuussa 1999 pidettävän EU/USA-huippukokouksen valmisteluihin ja että sen olisi erityisesti saatava riittävästi tietoa korkean tason työryhmän valmistelevasta kokouksesta; Hormonikiista 13. Panee merkille, että komissio on EY:n hormonikieltoa koskevista WTO:n päätöksistä antamassaan tiedonannossa esittänyt mahdollisia vaihtoehtoja väliaikaisiksi toimenpiteiksi sille jaksolle, joka alkaa 13. toukokuuta 1999 ja päättyy, kun lopullinen päätös voidaan tehdä riskiarviointien pohjalta; 14. Korostaa ongelman kaikkien hyväksyttävien ratkaisujen taustalla olevia keskeisiä periaatteita, jotka ovat: - Euroopan kuluttajien mahdollisimman hyvä elintarviketurvallisuus, - EU täyttää kansainväliset WTO-velvoitteensa; 15. Pyytää, että WTO:n puitteissa käytävät tieteelliset keskustelut käydään täysin avoimesti ja julkisesti, mukaan luettuna kaikkien komission ja FDA:n (Federal Drug Administration) käytössä olevien tietojen välittäminen; vaatii noudattamaan tarkoin eurooppalaista lainsäädäntöä ja tarkistamaan Yhdysvaltojen valvontajärjestelmää, koska tuontilihan testien tulokset ovat olleet epätyydyttäviä; 16. Kehottaa komissiota pitämään kiinni hormonikäsitellyn lihan kiellosta ja vastustaa jyrkästi merkintäjärjestelmän käyttöönottoa nykyisen ongelman ratkaisemiseksi, koska sillä ei varmisteta sitä, että kuluttajat saavat riittävästi tietoa, erityisesti jalostettujen elintarvikkeiden tapauksessa; 17. Korostaa, että «ennalta varautumisen periaate» on keskeinen osa elintarvike- ja terveyspolitiikkoja ja että EU:lla on oikeus määrätä terveyden suojelusta mahdollisimman korkealla tasolla; 18. Katsoo, että komission olisi käynnistettävä neuvottelut valituksen esittäjien kanssa selvittääkseen mahdollisuudet WTO:n riitojenratkaisusopimuksen (DSU) 22 artiklan mukaiseen korvaukseen; katsoo, että tällaista korvausta olisi joka tapauksessa tarkasteltava uudelleen meneillään olevien riskiarviointien lopullisten tulosten valossa, eikä sen pitäisi vaikuttaa lopullisiin päätöksiin; 19. Katsoo, että vastavuoroista tunnustamista koskevien sopimusten täytäntöönpanossa on otettava aiheellisesti huomioon osapuolet, jotka ovat luotettavan tieteellisen näytön perusteella todella huolissaan kansanterveydelle ja kuluttajien suojelulle aiheutuvista vaikutuksista; Banaanikiista 20. Ottaa huomioon, että WTO:n riitojenratkaisuelin hyväksyi 19. huhtikuuta 1999 USA:n sanktiot (lisenssien peruutus) EU:n banaanijärjestelyä koskevassa asiassa; katsoo kuitenkin, että USA:lla ei ole oikeutta soveltaa näitä sanktioita takautuvasti ja että USA:n 3. maaliskuuta 1999 täytäntöönpanema maksujen jäädytys on yksipuolinen toimenpide, jonka EU on perustellusti riitauttanut WTO:ssa; 21. Kehottaa komissiota esittämään mahdollisimman pian arvion EU:n banaanijärjestelyn tarkistamisen vaihtoehdoista, jotta WTO:n tulokset voidaan ottaa huomioon; katsoo, että tällaisessa arvioinnissa olisi tutkittava erityisesti paneelin kertomuksessa mainittuja vaihtoehtoja ja niiden yhteensopivuutta yhteisen maatalouspolitiikan kanssa ja otettava huomioon kaikki WTO:n piirissä käytettävissä olevat vaihtoehdot; 22. Korostaa, että EU:n on edelleen täytettävä sille Lomén sopimuksen mukaisesti kuuluvat sitoumukset AKT-kumppaneitaan ja syrjäisimpiä alueitaan kohtaan; korostaa, että paneeli on tunnustanut, että EU:lla on oikeus myöntää suosituimmuuskohtelu AKT-kumppaneilleen; 23. Vaatii, että nykyinen AKT-maiden ja EU:n välinen banaanijärjestely on katsottava EU:n kehitysyhteistyöpolitiikkojen osaksi ja välineeksi; 24. Katsoo, että EU:n tulee banaanien uutta tuontijärjestelyä määrittäessään varmistaa huolellisesti, että sillä ei ole vaikutusta syrjäisten banaanintuottaja-alueiden eikä AKT-maiden talouteen, jotka ovat vientinsä osalta pitkälti riippuvaisia yhteisön markkinoista; samoin tulee ottaa mahdollisimman hyvin huomioon näiden banaanintuottajien edut; Äänenvaimentimet (lentomelu) 25. Korostaa, että on tärkeää, että EU ponnistelee parantaakseen lentokoneiden ympäristöystävällisyyttä melun vähentämisen, polttoainetehokkuuden ja saasteiden vähentämisen osalta ja erityisesti edellä mainittua ehdotusta asetukseksi (KOM(98)0098), jonka parlamentti hyväksyi 10. helmikuuta 1999 ((Kyseisen istunnon pöytäkirja, osa II, kohta 2.)); katsoo, että EU:n tiuhaan asutetut alueet aiheuttavat tältä osin erityisiä ongelmia; 26. Korostaa, että EU:n toimenpide ei ole syrjivä ja että nykyisiä ICAO-meluluokituksia, joita ei ole ajantasaistettu sitten vuoden 1977, on kiireellisesti tarkistettava; 27. On erittäin tyytymätön tapaan, jolla neuvosto teki päätöksen äänenvaimentimia koskevan direktiivin lykkäämisestä kuulematta parlamenttia, ja huomauttaa, että tämä ei missään tapauksessa saa muodostua tulevissa lainsäädäntömenettelyissä siteerattavaksi ennakkotapaukseksi; 28. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja Yhdysvaltojen kongressille ja hallitukselle.